वैष्णो देवी कश अपनी रक्षा करने लेई त्रशूल ऐ हा, जिस कन्ने उसने भैरों दा सिर कप्पी टकाया हा, पर उस मसूम जनानी कश दौं प्यारे प्यारे गुलाबी हत्थ गै हे, जिनेगी ओ ‘भैरों’ अग्गें जोड़ी गै सकदी ही, ब उंदे कन्ने उसदा मुकावला नेही करी सकदी ते उसदा शरीर दोहाने दी गिरी आला लेखा नरम ते नाजक हा, जेड़ा मेहरवानदाम दी छुरी दे वार कशा बची नेहा सकदा ते शायद इस्सै करी उस रोज सूरज गुस्से कन्ने लाल सिमखर होए दा अपने रथै दे घोड़ें गी सांटे पर सांटे ते चाबकें पर चाबकां मारदा ते दबाड़दा खानकाह आले दुऐ पासै लाई गेआ हा। ते अपने पिच्छें अम्बरै उप्पर दुतिया दा पतला, नाजक जनेआ चन्न छोड़ी गेआ हा, जेड़ा इस चाली दा पीला-भुस्सा हा अखचै उस दे साह-सत कुसै नै सोकी ले होन।